**Beirniadaeth Cystadleuaeth 350**

 **Rhyddiaith dan 19 oed (Anerchiad): Heddwch**

**Beirniad: Sioned Williams**

Gallai testun y gystadleuaeth hon ddim bod yn fwy amserol na phwysig, wrth i erchyllterau rhyfel a chanlyniadau peidio â mynnu heddwch gan genhedloedd y byd ein hwynebu yn nosweithiol ar ein sgriniau teledu, a'r ras arfau newydd ymhlith cenhedloedd Ewrop yn codi arswyd o ran y dyfodol. Mae pobl ifanc yn enwedig wedi chwarae rhan ganolog wrth annog cymdeithas i godi llais yn erbyn rhyfel a militariaeth ar hyd y degawdau, ac felly roedd hi'n siomedig mai dim ond dwy ymgais ddaeth i law. Wedi dweud hyn, mae'r ddau gystadleuydd a fentrodd wedi cyflwyno anerchiadau effeithiol sy'n haeddu eu gwobrwyo.

Mewn anerchiad cryno a chynnil, mae **Eden** yn defnyddio'r rhyfel rhwng Rwsia ac Wcráin i ddarlunio pris rhyfel a phwysigrwydd gweithio dros heddwch, gan gyfleu'n effeithiol sut mae clywed am y rhyfel yn effeithio arno/arni'n bersonol fel person ifanc:

*"Dylai pawb gael y cyfle i fyw mewn heddwch, i fynd i'r ysgol heb ofn bomiau, i chwarae gyda’u ffrindiau heb glywed synau ffrwydradau."*

Llwydda wedyn i gynnig gobaith i'r rhai mae'n annerch drwy gyfeirio at gamau penodol y gall pobl eu cymryd i weithio dros heddwch, gan bwyso a mesur y gwahanol ffactorau gall arwain at newid. Trwy wneud sawl awgrym o sut i greu dyfodol gwell, yn rhydd o ddinistr rhyfel, mae'n ceisio dwyn perswâd ar y gynulleidfa i wneud eu rhan ac yn cloi'n effeithiol gyda galwad i weithredu:

*"Rydym yn rhy ifanc i ymladd mewn rhyfel, ond dydyn ni byth yn rhy ifanc i frwydro dros heddwch."*

Mae anerchiad **Cau** yn defnyddio traddodiad a hanes heddychiaeth Cymru er mwyn annog ei g/chynulleidfa "i ymuno mewn protest dawel effeithiol." Mae'n defnyddio arddull sgyrsiol a hiwmor wrth gyflwyno'r hanes hwn, gan nodi hefyd at sut mae heddychiaeth yn cael ei hadlewyrchu yn ein traddodiad llenyddol drwy gyfrwng dyfyniadau a chyfeiriadau at feirdd fel Gwenallt, Waldo Williams a Menna Elfyn. Er nad yw'n sôn yn benodol am y rhyfeloedd cyfredol, defnyddia'r cyd-destun presennol i danlinellu pwysigrwydd codi llais, gan dynnu sylw at aberth y Cymry fu'n gweithredu dros heddwch er mwyn ysbrydoli a herio'r gynulleidfa:

 *"A oes gennym ni rinweddau ein cyndeidiau neu a oes ofn arnom ni , a yw bywyd yn rhy brysur i feddwl am ryfel?"*

Fe ddefnyddiais innau hanes rhyfeddol Deiseb Heddwch Menywod Cymru mewn dadl yn y Senedd er mwyn tanlinellu traddodiad hir Cymru o weithredu dros heddwch a chyfrifoldeb ein cenedl i sefyll yn erbyn rhyfel, ac felly braf iawn oedd gweld yr hanes hefyd yn cael ei ddefnyddio gan berson ifanc mewn anerchiad i geisio annog eraill i deimlo'r un balchder a'r un ysbrydoliaeth o weithred cannoedd o filoedd menywod cyffredin Cymru ganrif yn ôl.

Efallai y byddai llif yr anerchiad wedi bod yn fwy effeithiol o grynhoi rhai o'r manylion hanesyddol sy'n cael eu rhestru, ond mae angerdd Cau wrth adrodd straeon heddychwyr Cymru yn y gobaith y bydd ei g/chynulleidfa "*yn ddigon dewr i efelychu rhai o’r gweithredoedd dewr*" yn heintus. Mae'r gystrawen yn anerchiad Cau hefyd weithiau yn drwsgl, a byddai tynhau strwythur yr anerchiad wedi cryfhau ei ergyd, ond teimlaf bod ymdrech frwd Cau i atgoffa ei g/chynulleidfa hanes eu cyn-dadau a chyn-famau er mwyn eu hysbrydoli a'u darbwyllo o bwysigrwydd sylfaenol heddwch yn arbennig o effeithiol. Cau sy'n mynd â hi felly, ac Eden yn ail agos.

**Sioned Williams AS**